text: Svovlsyre ruller ud på landevejene
  08 august 2011 kl. 06.34
  Nyt lovkrav tvinger landbruget til at køre rundt på landevejene med op til tusind liter farligt svovlsyre, når de skal bringe gylle ud.
  Transporten skal ske i en særlig tank anbragt på fronten af traktorerne. Men i landbrugskredse er der stor modstand overfor lovkravet, skriver JydskeVestkysten.
  - Det er bestemt ikke for børn, det her. Sker der et trafikuheld, vil jeg nødig være én af de implicerede, siger planteavlskonsulent ved LandboSyd Martin Ugilt Thomsen.
  
  Mindre stank 
  Svovlsyren skal ifølge nye lovkrav bruges, når der udbringes gylle med slanger. Syren tilsættes for at nedbringe afdampningen af kvælstof til luften.
  Også dem, der skal køre med stoffet og håndtere den ætsende syre, er bekymrede.
  - Jeg har meget imod at skulle tvinges til at køre med svovlsyre, hvis jeg skal drive en maskinstation, siger Eivind Underbjerg Hansen, der er medejer af en maskinstation.
  
  Dyr transport 
  Landbrugets Rådgivningscenter lægger ikke skjul på, at uviljen også skyldes, at maskinstationerne skal investere 600.000 kroner for at få et anlæg til at køre med svovlsyre.
  